Kim Mortensen (S), 2010-05-06:
Tak for kommentarerne.
Jeg noterer mig, at undervisningsministeren ikke synes, det er en direkte dårlig idé, at man også har idræt på erhvervsuddannelserne og de erhvervsgymnasiale uddannelser.
Det var lige før, ministeren ville tilkendegive, at det faktisk var en god idé, specielt hvis skolerne selv fandt på at gøre det, hvad de jo så, som ministeren ganske rigtigt nævner, har gjort på Aarhus Tekniske Skole.
Jeg kunne jo få den tanke, at det måske var den allersidste del af undervisningsministerens tale, nemlig de økonomiske udfordringer, der var den største barriere i hvert fald for undervisningsministerens kommentar til det.
Det er jo også derfor, at det af forslaget her fremgår, at vi foreslår, at der kommer et hurtigtarbejdende udvalg, der faktisk kunne se på, hvad det er for nogle barrierer, og hvordan man kunne imødekomme det.
Så jeg vil godt spørge undervisningsministeren, om det ikke er rigtigt forstået, at ministeren faktisk synes, det er en god idé, at idræt og motion indgår som en del af undervisningen også på de erhvervsfaglige uddannelser.
Jeg tror, jeg vil starte bagvendt og sige tak til de partier, der trods alt har tilkendegivet, at de støtter forslaget.
Det, vi har villet med det her forslag, er at diskutere, om obligatorisk idræt, som man har i folkeskolen, og som man har på det almene gymnasium som en helt naturlig del af undervisningen, også burde være noget, vi kunne arbejde med på den del af uddannelserne, som er erhvervsuddannelserne og de erhvervsgymnasiale uddannelser.
Når vi synes, at idræt burde være en naturlig del af uddannelserne, er det jo ikke bare, fordi idræt er sjovt.
Det er også, fordi idræt er med til at skabe attraktive uddannelsesmiljøer, som kan komme til at være på alle uddannelserne, fordi idræt er sundt, og fordi det kan være med til at give gode motionsvaner, selvfølgelig i den tid man er under uddannelse, men også i fritiden og efter uddannelsen.
Som det fremgår af beslutningsforslaget, og som ministeren har sagt, er der erhvervsskoler, der allerede opbygger erfaringer med det.
Vi har set, at der også er gode erfaringer med det, og der er kommet tilsagn om, at det kan blive udbredt ved et hæfte med undervisningsministerens mellemkomst.
Det, der så undrer mig lidt, er selvfølgelig de partier, der stiller sig op på talerstolen og remser alle de barrierer op, som skulle gøre det umuligt at gennemføre idræt i erhvervsuddannelserne.
Det vil sige, at vi foreslår nedsat et udvalg, der kan afklare økonomien og afdække, om det er praktisk gennemførligt med idrætsfaciliteter, med lærere, om man kan samarbejde med lokale idrætsforeninger, om man kan samarbejde med lokale folkeskoler, og om man kan bruge de haller og udendørs faciliteter, der er til rådighed i langt de fleste kommuner og i særlig grad der, hvor der er placeret erhvervsskoler og erhvervsgymnasier.
Så man kan sige, at det jo er det, som et udvalg kunne afklare og afdække, og udvalget kunne så komme med et oplæg til politikerne, som vi måske kunne bruge i kommende forhandlinger – og nu har jeg så forstået, at det eksempelvis skulle være i globaliseringsforhandlingerne.
Så havde man da trods alt et oplæg med et nogenlunde validt grundlag for, hvad det koster, om det er praktisk muligt, om det kan indpasses i uddannelsesforløbene, om det overhovedet er realistisk, og i hvilket omfang det er realistisk.
Der bliver skabt et billede af, at det her bliver voldsomt dyrt, at det vil blive en meget stor del af undervisningen, og at det vil komme til at gå ud over en meget stor del af undervisningen på erhvervsuddannelserne.
Jeg har et billede af, at det bliver indpasset og opfattet af gymnasieeleverne som en helt naturlig del af undervisningen.
Men vi har lyttet til det, og vi har også lyttet til, at det i hvert fald på den her side af et folketingsvalg muligvis ikke er et forslag, der vil nyde fremme her i Folketinget.
Men vi vil prøve at arbejde videre med det i Uddannelsesudvalget, og så må vi se, hvor langt det kan bære.
Vi vil derfor godt takke for bemærkningerne og i særlig grad de positive bemærkninger, der er kommet fra SF og De Radikale.